**ELEMENTI I KRITERIJI VREDNOVANJA I OCJENJIVANJA**

**U NASTAVI MATEMATIKE OD 5. DO 8. RAZREDA**

Učiteljica: Iva Jelenić Bačić

Uspjeh učenika iz matematike vrednuje se tijekom nastavne godine kroz usmeno ispitivanje, pisane provjere znanja i vrednovanje domaćih zadaća.

1. **USMENA PROVJERA ZNANJA**

Usmeno provjeravanje i ocjenjivanje učenika provodi se kontinuirano tijekom nastavne godine. Pod „usmenim ispitivanjem“ ne podrazumijevaju se samo odgovori „pred pločom“, već i praćenje učenikove aktivnosti tijekom određenog razdoblja (npr. samoinicijativno javljanje i točno rješavanje zadataka za vježbu tijekom sata, snalaženje u novim zadacima i situacijama, pokazano znanje prilikom ponavljanja gradiva na satu, te kratke pisane provjere nekoliko zadataka uz usmeno obrazloženje istih).

|  |  |
| --- | --- |
| ODLIČAN | Učenik potpuno samostalno rješava složenije zadatke koji se javljaju u redovnom programu. Primjenjuje znanje samostalno i u novim situacijama. Sam prepoznaje i ispravlja svoje pogreške. Brz je i točan u radu. Svoje postupke i ideje zna objasniti jasno i precizno pritom upotrebljavajući matematičku terminologiju i simbole. Dobro poznaje i uspješno primjenjuje matematičke poučke i pravila. |
| VRLO DOBAR | Učenik samostalno ili uz malu pomoć rješava sve zadatke koji se javljaju u redovnom programu. Snalazi se i u težim zadatcima. Sam prepoznaje i ispravlja svoje greške. Postupke rješavanja obrazlaže točno, logično i s razumijevanjem. |
| DOBAR | Učenik djelomično samostalno rješava zadatke koji se javljaju u redovnom programu. Bez većih problema rješava poznate, srednje teške zadatke. Samo povremeno provjerava rješenja. Donekle primjenjuje znanje, a postupke obrazlaže uz pomoć učiteljice. Rijetko koristi matematičku terminologiju. |
| DOVOLJAN | Učenik prepoznaje osnovne matematičke pojmove, odgovara po sjećanju, bez dubljeg razumijevanja. Učenik nesigurno i sporo rješava jednostavnije zadatke. Potrebna mu je pomoć učitelja. Rješenje provjerava rijetko i tek uz poticaj. U stanju je ponoviti jednostavne postupke, ali nije u stanju donositi zaključke. Djelomično poznaje matematičke poučke i pravila i primjenjuje ih uz pomoć. |
| NEDOVOLJAN | Učenik nije u stanju riješiti zadatke niti uz pomoć učitelja. Ne poznaje i nije u stanju ponoviti osnovne pojmove i zakonitosti. Obrazlaganje je nesuvislo, nelogično i bez razumijevanja. Ne uočava pogrešku i ne zna ju ispraviti. Ne provjerava rješenja. |

1. **PISANA PROVJERA ZNANJA**

|  |  |  |  |  |
| --- | --- | --- | --- | --- |
| ODLIČAN | VRLO DOBAR | DOBAR | DOVOLJAN | NEDOVOLJAN |
| 90% - 100% | 80% - 89% | 60% - 79% | 45% - 59% | 0% - 44% |

1. **DOMAĆA ZADAĆA**

Na početku sata se utvrđuje tko je napisao ili nije napisao domaću zadaću i jesu li naišli na neke poteškoće prilikom pisanja domaće zadaće. U rubriku bilješki zapisuje se nadnevak i minus kada domaća zadaća nije napisana. Svaki učenik može jednom tijekom polugodišta doći na sat bez domaće zadaće i za taj jedan put neće dobiti minus.

Domaća zadaća ocjenjuje se na jedan od ova dva načina:

1. Srednja ocjena iz nekoliko pisanih provjera koja sadrži identične zadatke iz prethodnih nekoliko domaćih zadaća. Takva provjera piše se 15 – 20 minuta. Nakon nekoliko takvih provjera (2-3) srednja ocjena upisuje se u rubriku domaćih zadaća.
2. Usmeno ispitivanje nekoliko zadataka iz posljednje zadaće ili iz nekoliko zadnjih zadaća na ploči te razgovor o postupcima rješavanja.

Ako se zadaće ocjenjuju na drugi način (gore navedeni), onda se vodimo ovim smjernicama:

|  |  |
| --- | --- |
| ODLIČAN | Zadaće su redovite, uredno i točno napisane. Sve zadatke je sposoban sam obrazložiti |
| VRLO DOBAR | Zadaće su redovite, uredne i točne. Ponekad netočno obrazlaže riješene zadatke. |
| DOBAR | Zadaće su redovite, ali učenik ne posvećuje veću pozornost točnosti i urednosti. Ne snalazi najbolje se u obrazlaganju riješenog zadatka. |
| DOVOLJAN | Zadaće su neredovite. Rješenja su često netočna, a postupci manjkavi. Nedostaje urednosti. Nije u stanju obrazložiti riješeni zadatak. |
| NEDOVOLJAN | Učenik je izrazito neredovit u pisanju domaćih zadaća. Zadaće su netočne, površne i neuredne. Ne uspijeva reproducirati riješeni zadatak, niti obrazložiti napisano. |